
A iyfd New 200 
an# an aw£ 


A GUID NEW YEAR TAE ANE AN AW AN MONIE MAY YE SEE. Aye, this is the 
time o year that gies an inlat for awbodie tae howp new an caller howps an tak the gate, 
intae whit e’er weird this new-bom year hauds, wi a croose expectation. 

Ane o the first an maist important ongauns expeckit bi Scots language upsteerers tae kythe in 
2003 maun shuirlie be the launch in Januar o the Cross Pairty Group’s “Scots: A Statement o 
Principles”. This document descrives itsel as “A Wey Forrit for the Scots Language in a Mul¬ 
tilingual Scotland.” Foondit on “The Universal Declaration o Linguistic Richts”, it sets oot a 
minimum o thirteen principles that the leid haes a richt tae expeck frae its ain government an 
estaiblishment. In fack, some o thae principles is enshrined in pairt twa o the European 
Chairter for Regional or Minority Languages that haes been signed an ratified areddies bi the 
British government tae include Scots but, tho language is devolved tae the Scots Pairlament, 
thon wordie body haes been gey selective in tumin a blin ee tae the Scots language in partee- 
clar, whaur the Chairter is concerned. 

Lord Watson, the meinister wi owerance for language in the Scots pairlament, moothit at his 
raicent veesit tae the CPG, a guid intrest in this document an pit forrit the possibeelity o it bein 
uised as a foond for a language policy in the pairlament. The SOP faws in wi aw the multilin¬ 
gual ettles an norries bein threapit in the neist column an sees Scotland as a multilingual kintra. 
The’r nae ettle on oniebody’s pairt tae hae Scots takin ower frae English or onie ither leid but 
juist tae hae a fair an equitable multilingualism amang Scotland’s three hamelt languages. This 
is a concep that canna exist in the “aither or” monoglot thinkin processes sae it’s ane that haes 
tae be dingit intae the heids o wir monoglot politeetians afore we can hae growed-up MSPs in a 
growed-up Scots pairlament that can haud thair ain wi the politeetians frae the lave o Europe. 
Awbody haes the richt tae be prood o haein a guid command o the English language but no if 
that’s the anelie language they can speak for that pits thaim intae a warld minority an shuid, bi 
richts, gar thaim feel fair black affrontit. The’r nae need for oniebody, brocht up an eddicatit in 
Scotland, tae be thon wey for bi-lingual is the norm here an monoglot is maistlins self-inflictit. 
Anither gey important ongaun for the Ware o 2003 is the expeckit veesit tae the UK o the 
Cooncil o Europe’s Comatee o Experts in Mairch. This comatee haes owerance tae fund oot 
gin the British an Scottish governments haes fawen in wi aw the requirements o pairts I & II o 
the European Chairter for Regional or Minority Languages wi regaird tae the Scots lan¬ 
guage. At the time o writin, the follaein bodies haes pit forrit thair ain consaits anent the scant 
o answers gien tae the quaistens speirt bi the comatee, an leuk forrit tae pittin thair ain pynts 
ower face tae face wi it:- Scots Tung, Scots Language Resource Centre, Scottish Language 
Dictionaries, Scots Language Association an the Cross Party Group on Scots. 

The Scots Pairlament’s Eddication, Cultur an Sport Comatee haes juist feinisht an inquiry 
intae the role o eddicational an cultural policy in uphaudin an forderin Gaelic, Scots an minor¬ 
ity leids in Scotland. This inquiry wis convened bi Irene McGuggan MSP an, amang ither 
things, the paper pynts oot the muckle want there is anent onie practical kinna ettles for Scots. 
This paper haes the full uphaud o the comatee an is expeckit tae be debatit suin on the flair o 
the pairlament’s chaumer whaur awbody will hae the inlat tae see whit linguistic flag ilka MSP 
ettles tae nail tae the mast in the rin up tae the incomin election. Forbye thon, the paper itsel is 
tae be owerset intae the seeven leids it kivvers, inciudin Scots. The’r aye a first for awthin!!!! 
Matthew Fitt’s Butt n Ben A-Go-Go wis pitten ontae a lang leet o 20 buiks afore the year an 
the ootcome o a poll tae wale oot the Scots winner for World Book Day 2003 will be threapit 
on that day, Thusday 6 Mairch 2003. Cohn Wilson’s Luath Scots learner haes been sellin 
weel wi the first prent rin o 1500 buiks aw selt an a saicont prent run pit in haund. Thon wis 
guid sellin for the hinneren o 2002 an awbody howps that 2003 micht see hunners mair fundin 

thair wey intae the schuils alang wi the seeven 
buiks that Itchy Coo haes tae haund (see ower 
for mair parteeclars o thaim) 

The’r that monie Scots leid ploys comin tae a 
heid in 2003 that it micht weel be a vintage year 
for Scots. Wha kens? English wis doon-hauden 
for 333 year efter 1066 an leuk at it noo! 


Copiericht 

Copiericht for awthin screivit in this wittins 
blat bides wi R. Faimie. The Scots Tung 
Wittins can be fotie-copied in hail or in pairt 
athoot leemit o nummers an this hauds guid an 
aw for onie pairt o the wittins blat that’s furth- 
set in onie ither publication. 

Wee leids tak 
the offensive 

R OMEDI ARQUINT, Preses o the Fed¬ 
eral Union o European Nationalities, 
pyntit oot in October that, up tae the noo, it 
cuid be jaloused that wee endangered leids is 
maistlins takin up a defensive souch agin the 
language uised bi the feck o fowk in thair ain 
commonties. Thon defensive souch is aw 
aboot saufin an hainin thair ain language an 
fowk is feart aboot aw the intelleck vailyies 
that are like tae be tint. The growin offensive 
souch o the sma leids, on the ither haund, is 
that they’re laimin tae see thair ain identity 
as mair o a twa leidit ane. 

This pits the uisers o the minority leids faur 
aheid o the majority population for the norrie 
that a hale an hertie European identity shuid 
be foondit on at least twa languages, is 
wantin in the perception o maist monoglot 
uisers o the majority leid. For minority leid 
uisers howanever, bein twa leidit is juist the 
wey things is an thae fowk haes a richt tae 
see thirsels as the first tae be the maik o the 
ideal European prototype o the oncome. Ar- 
quint threaps that ye canna bide thegither in 
this Europe athoot haein the kinna kennin o 
language that’s weel aquent tae maist twa- 
leidit minority language uisers. 

Anither offensive strategy he propones for 
the sma leids is the standardisation o thon 
leid oot o its ain sindert byeleid idioms an he 
pynts oot that minorities hae a habit o hidin 
thirsels awa tae hain the “eternal truiths.” 
Ilka step forrit is owerset bi thaim as aiblins 
bein a muckle step intae the unbekent. 

Leukin tae the oncome, Arquint speirs tae 
redd oot the auld naitional myths an leave 
ahint the norrie o thinkin in terms o majority 
an minority an e’en tae redd oot the verra 
word minority for it’s juist a waste-product o 
majority thinkin. Efter thon, he eiks, we 
micht be able tae see agane the hainin o lin¬ 
guistic diversity as a European ettle. 

Scots Tung WITTINS 
On the wab. 

The Scots Tung Wittins can be vizzied or doon- 
haunnelt an prentit (noo in PDF format forbye) 
frae the wabsteid o:- 

The Scots Speikers Curn, Glesca. 

Wabsteid backin:- 

Http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $14 (Americae) 







Signs o the Times 

Bi ScotsTung’s Stravaigin Reporter 
Irene Brown 


W han Maister Hasnain Sheik an his 
faimlie taen ower Warriston Post 
Office at Cannonmills last year, they in- 
heiritit, no juist the Post Office itsel, but they 
inheiritit aw the fittins an intimmers an the 
space o the shop, as weel as the adverts, cher- 
itie tinnies an signs frae the awners afore 
thaim. 

Amang thae signs wis ane frae Scots Tung wi 
the words, NAE SMOKIN on it. Appearinlie 
the sign haed kythed intae a raigler talkin 
pynt amang the customers at Warriston, tae 
the muckle delicht o the Sheik faimlie. When 
they fund oot that they cuid git anither sign 
for the front door o the shop, they war fair 

awa wi thir- 


j OSORRY, : 
\ NAE DUGS !\ 

Enseppin tor guide dugs k 


sels. 

“It makes us 
feel part of 
the commu¬ 
nity,” wis the 
repone frae 
Maister Ali 
that works in the shop an aw. This time the 
sign said, SORRY, NAE DUGS! The Sheik 
faimlie proponed a phrase for anither sign in 
Scots wi muckle geeglin, but it wis decidit 
agin it for it micht a been ower kittlie tae 
enforce. The sign that wis proponed wis, 
NAE FARTIN! See whit oor pairlamenf s 
missin oot on! Forbye pittin up the Scots 
signs in the shop, Warriston Post Office is 
sellin Scots Tung’s Christmas cairds an aw 
this year for the first time. 


Elphinstone an the Meinister 

A by-gane Lord Elphinstone’s meinister 
wis kinna addle-heidit but wadna thole 
sleepin in the Hoose o God. Sleepin wis bad 
eneuch but snorin wis a muckle sicht waur. 
Ae Sunday my Lord eikit tae his customary 
sleepin, a muckle snore. This wis ower the 
score for the meinister, sae he stapped his 
sermon an cried oot, “Wauken my Lord 
Elphinstone.” 

A grunt follaed, an than his lordship answert, 
“I’m no sleepin, meinister.” 

“But ye are sleepin - I wager ye dinna ken 
whit I said last.” 

“Ye said, ‘Wauken ma Lord Elphinstone.’ “ 
“Ay, ay; but I wager ye dinna ken whit I said 
last afore that.” 

“I wager ye dinna ken yersel.” 

Neist Forgaitherin 

Monday 27t Januar 2003 
7.30pm tae 9.00pm 
Comatee Room C. 

Brunton Ha, Musselburgh. 

This forgaitherin will tak the form o an 
informal Bums Nicht, mair lik a Bumsian 
git thegither wi nae formal speeches or 
tradeetional addresses. Awbodie’s walcome 
tae come alang sae lang’s they fetch thair 
ain tinnie, a wee bite for the table an thair 
ain pairty piece (sang or poem). Keyboard 
music will be tae haund. 


IS^Gauns its Dinger 








ANIMAL 


T HE study an uiss o Scots is noo recommendit bi the curriculum ettles in Scotland an the’r 
a growin swall o fowk speirin graith for the leamin o Scots. Itchy Coo is a feckfu new 
publishin imprint that haes a parteeclar wont wi Scots language buiks for schuils an ordinar 
readers. A jynt projeck atween Black & White Publishing an Dub Busters, it haes been gien 
siller frae the Scots Airts Cooncil an is uphaudit bi 
teachers, dominies, writers, cooncil eddication 
depairtments an univairsities athort Scotland. Its 
lench wis hauden at the 
Edinburgh International 
Book Festival in 2002 an 
its first fower titles wis 
gien a braid an fordersome 
kivverin in the papers, on 
the tellie an on the wire¬ 
less. _ _ _ 

A throu-pit o sixteen titles is ettilt ower twa year an the first seeven 
titles is noo tae haund. Ilka buik is airtit at a 

parteeclar 
age group an abeelitie, frae pre- 
schuil an primary clesses richt throu 
tae Higher Still. The regional an 
byeleid aw kin-kind o Scots is kiv- 
vert. The owthors gaun hail-heidit 
for the easy tae read, the gleg an the 
day’s kinna language. Ilka buik sets 

modren Scots writin athin the ___ 

boonds o a fu-some, tho no aw that weel kent, leeterary heritage. As the leet growes, the read¬ 
ers is bein gien an inlat tae new an sindert writers. 

Aw the titles is uphaudit bi teachers’ notes that 
can be doon-haundelt frae the wab-steid, in- 
service trainin for teachers, schuil an library vee- 
sits, an a braid reinge o ither ongauns cairiet oot 
bi the Naitional Scots Language Development 
Officer. Ilka new title’s publication is gien a 
forderin campaine tae buik-shops an the media 
ower the hale kintra. 

The Itchy Coo wabsteid fends a kleekin tae 
online orderin o buiks, teachers’ notes an ither 
graith for doon-haundlin , as weel as ither wittins 
an kleekins. (see ablow) 


Rennie 

S^iwvji 


I Scottish M 
Arts Council M 

L TTERY FUNDED 


BLACK & WHITE PUBLISHING 
99 GILES STREET EDINBURGH EH6 6BZ 
Website: www.itchy-coo.com 
For book information: 

Email: mail@blackandwhitepublishing.com 
Tel: 0131 625 4500 Fax: 0131 625 4501 


Taiblet Receipt 


300ml coo’s milk 


M akar's N eu k 


1 tin o condensed milk 
900g shuggar 
25g butter 

a puckle draps vaneelie essence 
- oooo- 

Pit the coo’s milk, shuggar an butter intae a 
pan. Steer ower a middlin heat til shuggar 
melts - aboot 20 meenits, steerin aw the 
while. Tak aff the heat. Drap in the vaneelie 
essence. 

Whup wi a widden spuin fur 10 meenits 
(awfie sair on the airms, bit necessar). Poor 
intae a weel-iled (wi creesh no alcohol) 
square (22.5cm) tin. Pit bye tae cuil. Score 
intae squares. INJOY!!!!!!!!!!!!!!!!!!!! 

J.C.C. 


My curse upon your venom’d stang, 
That shoots my tortur’d gooms alang 
An thro my lug gies mony a twang 
Wi gnawing vengeance, 

Tearing my nerves wi bitter pang, 

Like racking engines? 

O thou grim, mischief-making cheil, 
That gars the notes o discord squeel 
Till humankind aft dance a reel 
In gore a shoe-thick, 

Gie aw the faes o Scotland’s weal 
A towmond’s toothache. 

Robert Burns 1759 - 1796 















